РЕШЕНИЕ 2011/538/ОВППС НА СЪВЕТА
от 12 септември 2011 година
за изменение на Решение 2010/565/ОВППС относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28 и член 43, параграф 2 от него,
като има предвид, че:
(1)
На 21 септември 2010 г. Съветът прие Решение 2010/565/ОВППС относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго) (1).
(2)
Необходимо е да се предостави референтна сума за мисията за периода от 1 октомври 2011 г. до 30 септември 2012 г.
(3)
Мисията ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
ПРИЕ НАСТОЯЩОТО РЕШЕНИЕ:
Член 1
Решение 2010/565/ОВППС се изменя, както следва:
1)
Член 5, параграф 6 се заменя със следното:
„6. В своята област на компетентност ръководителят на мисията си сътрудничи тясно с ръководителя на делегацията на ЕС и с ръководителите на мисии на държавите-членки, представени в Киншаса.“;
2)
В член 9, параграф 1 се добавя следната алинея:
„Референтната сума, предназначена за покриване на разходите, свързани с мисията, за периода от 1 октомври 2011 г. до 30 септември 2012 г., е в размер на 13 600 000 EUR.“;
3)
Член 12, параграф 4 се заменя със следното:
„4. Ръководителят на делегацията на ЕС в Киншаса предоставя на мисията EUSEC ДР Конго в общата рамка, определена в документите за планиране, политически насоки на местно равнище.“;
4)
Член 12, параграф 7 се заличава.
Член 2
Настоящото решение влиза в сила в деня на приемането му.
Съставено в Брюксел на 12 септември 2011 година.